RÅDETS FORORDNING (EF) Nr. 3070/95 af 21. december 1995 om gennemførelse af et pilotprojekt vedrørende satellitovervågning i det NAFO-regulerede område

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

Konventionen om det fremtidige multilaterale samarbejde vedrørende fiskeriet i det nordvestlige Atlanterhav blev godkendt af Rådet ved forordning (EØF) nr. 3179/78 (2) og trådte i kraft pr. 1. januar 1979;

for at forbedre kontrollen og håndhævelsen i det NAFO-regulerede område har Fællesskabet inden for rammerne af NAFO og fiskeriaftalen med Canada indvilliget i at installere udstyr til satellitovervågning på mindst 35 % af de EF-fiskerfartøjer, der fisker i det NAFO-regulerede område;

NAFO-Fiskerikommissionen vedtog den 15. september 1995 et forslag om indførelse af et satellitovervågningssystem som led i et NAFO-pilotprojekt;

ifølge NAFO-konventionens artikel XI vil forslaget, hvis der ikke gøres indsigelser, få bindende virkning for de kontraherende parter pr. 15. november 1995;

Fællesskabet kan acceptere satellitovervågningssystemet;

der bør fastsættes nærmere bestemmelser for gennemførelse af systemet -

UDSTEDT FØLGENDE FORORDNING:

Artikel 1

1. Medlemsstaterne skal efter reglerne og procedurerne i bilaget sikre, at der installeres udstyr til satellitovervågning på mindst 35 % af de fartøjer, der fører deres flag, og som fisker, eller som agter at fiske, i det NAFO-regulerede område i perioden 1. januar 1996 til 31. december 1997.

2. Uanset stk. 1 har medlemsstater med et eller to fartøjer, som fisker, eller som agter at fiske, i det NAFO-regulerede område, tilladelse til at samarbejde med henblik på at sikre, at mindst 35 % af disse medlemsstaters samlede fartøjer er forsynet med udstyr til satellitovervågning. Medlemsstaterne skal underrette Kommissionen om indgåelsen af sådanne aftaler.

Artikel 2

Denne forordning træder i kraft den 1. januar 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. december 1995.

På Rådets vegne

L. ATIENZA SERNA

Formand

(1) Udtalelse afgivet den 15. december 1995 (endnu ikke offentliggjort i Tidende).

(2) EFT nr. L 378 af 30. 12. 1978, s. 1.

BILAG

1. Den myndighed, der er ansvarlig for gennemførelsen af pilotprojektet vedrørende satellitovervågning, udpeges af hver enkelt medlemsstat, som senest syv dage efter denne forordnings ikrafttrædelse meddeler Kommissionen navn, adresse, telefonnummer og telefaxnummer på nævnte myndighed.

2. Hver medlemsstat tager de fornødne skridt til at sikre, at den i stk. 1 nævnte kompetente myndighed udstyres med edb-anlæg, der gør det muligt at behandle de data, der transmitteres af eller modtages fra de fiskerfartøjer, på hvilke der er installeret satellitovervågningsudstyr.

3. Det satellitovervågningsudstyr, der omhandles i forordningens artikel 1, skal kunne foretage automatisk transmission en gang i timen af data vedrørende det fartøjs position, på hvilket de er installeret, med en positionsfejl på under 500 m og et konfidensinterval på 99 %, og af datoen og tidspunktet for registreringen af nævnte position til den kompetente myndighed i flagmedlemsstaten og til Kommissionen, hvis denne anmoder herom.

4. De anlæg, der omhandles i stk. 2, skal gøre det muligt at foretage kontinuerlig positionskontrol af de fartøjer, der fører den pågældende medlemsstats flag, i det NAFO-regulerede område på fartøjernes sejlads til og fra det pågældende område. De skal gøre det muligt for flagmedlemsstaten, uanset hvilket system der benyttes:

a) at indsamle, behandle, registrere og centralisere de data, der transmitteres af eller modtages fra dens fartøjer

b) i realtid at fremsende de data, der er transmitteret af eller modtaget fra dets fartøj, til Kommissionen i henhold til meldesystemet.

5. Hver medlemsstat tilsender senest syv dage efter denne forordnings ikrafttrædelse Kommissionen følgende oplysninger:

a) antallet af fartøjer og en teknisk beskrivelse af dem (internt nummer, navn, udvendig mærkning, længde, tonnage, maskineffekt, radiokaldesignal, fartøjstype)

b) de tekniske data for det udstyr og de anlæg, der omhandles i punkt 2 og 3.

6. Medlemsstaterne underretter med regelmæssige mellemrum Kommissionen om gennemførelsen af deres pilotprojekt.

7. Hvis det er nødvendigt at indsætte, udtage eller udskifte et fartøj eller at ændre dataene vedrørende et fartøj, underretter den medlemsstat, hvis flag det pågældende fartøj fører, Kommissionen herom.

8. Medlemsstaterne skal sende Kommissionen de nødvendige oplysninger, for at denne kan samarbejde med andre kontraherende parter i NAFO, der har et NAFO-inspektionsfartøj eller -fly i NAFO-konventionsområdet, med henblik på at udveksle oplysninger om den aktuelle geografiske fordeling af de fiskerfartøjer, der er udstyret med satellitovervågningsudstyr, og, efter specifik anmodning herom, oplysninger om et fartøjs identifikation.

9. De data, der fremsendes eller opnås i henhold til denne forordning, er uanset formen omfattet af tavshedspligt og nyder samme beskyttelse, som tilsvarende data nyder ifølge lovgivningen i de medlemsstater, der modtager dem, og ifølge de tilsvarende bestemmelser, der gælder for Fællesskabets institutioner.

10. Fællesskabet afholder de omkostninger, der er forbundet med pilotprojektet, efter bestemmelserne og kriterierne i Rådets beslutning 95/527/EF af 8. december 1995 om Fællesskabets finansielle deltagelse i visse udgifter, som medlemsstaterne afholder ved gennemførelsen af overvågnings- og kontrolordningerne under den fælles fiskeripolitik (1).

11. Kommissionen udarbejder en rapport om resultaterne af pilotprojektet baseret på projektets effektivitet, herunder:

a) projektets globale effektivitet, når det gælder bedre overholdelse af NAFO's bevarelses- og håndhævelsesforanstaltningerb) effektiviteten af projektets forskellige bestanddele

c) de omkostninger, der er forbundet med satellitovervågningssystemet

d) observatørers vurdering af fiskeriindsatsen sammenlignet med resultatet af satellitovervågningen

e) en costbenefitanalyse, der anfører, i hvilket omfang reglerne er blevet overholdt, og mængden af indsamlede fiskeriforvaltningsdata.

Med henblik herpå sender medlemsstaterne Kommissionen alle relevante oplysninger, hvis den anmoder herom.

12. Den i punkt 11 nævnte rapport fremsendes til NAFO's eksekutivsekretær så betids, at den kan behandles på NAFO's årlige møde i september 1997.

(1) EFT nr. L 301 af 14. 12. 1995, s. 30.